  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Ижкарын «Валамон» элькун форумын Удмуртиын Егитъёслэн арзылы йылпумъянъёс лэсьтӥзы. Озьы ик «Молодёжь Удмуртии» премиос сётӥзы. Со сярысь улосвыл тӧролэн но кивалтэтлэн пресс-службазы ивортӥз. Удмуртилэн тӧроез Александр Бречалов форуме люкаськемъёслы видеовазиськон дасяз. « Тӥ ваньды бадӟым ӟечокъёс, малы ке шуоно мон трос вералляй, кичӧлтон валтэ. Тау ваньмызлы, кин егитъёс понна усто ӵектосъёсты улонэ пыӵатэ. Мон котьку дась тӥледын пумиськылыны но егитъёсмылэсь ужпумъёссэс сэрттыны-пертчыны. Алексей Выстребовлэсь командазэ но ёросъёсысь егитъёслэсь центръёссэс ӟечкыласько но ужамзы понна тау карисько. Егитъёслэн аразы ужъемышъёсмы данъяськымон. Но шутэтсконо вӧл, ваньмыз кутске гинэ » Александр Бречалов, Удмуртилэн тӧроез Ар кутсконын элькунлэн тӧроез 2023-тӥ арлы кык валтӥсь ӧръёсты пусйиз вал – патриотика но профилактика. Удмуртиын 120 сюрс пала адями патриотической визьноданъя сӧзнэтэ пыре, тросэз соос ожгар клубъёсы, поисковой отрядъёсы пырисько, кадет классъёсын дышетско. Егитъёслэн аразы элькунын 55 патриотической ужрадъёс ортчизы. «Равняемся на героев» учкон-вожвылъяськонлэн (12+) финалаз 62 команда пыриськиз, устоосыз Брестэ ветлыны луонлык басьтӥзы. Озьы ик егитъёслы «Гвардия» спартакиадае (12+) пыриськыны туж кельше. Алон уж ласянь «Наставник» ӵектосэз пусйыны луоз. Пӧртэм ёзэсъёсын учётын сылӥсь 285 пиналъёс борды визь-кенеш сётӥсь юнматэмын. 63 быдэ вуымтэос учётысь куштэмын ни. «Молодёжь Удмуртии» премилэн «Поступок года» номинацияз Артём Четкарёвез пусйизы. Туэ со волонтёръёслэн отрядэнызы Мариуполе ветлӥз. Эмъяськонниын сӧсыр ожгарчиослы юрттӥськиз, гуманитарной юрттэтэз разгружать кариз, нылпи юртлы но карын улӥсьёслы юрттӥз. «Лучший профилактический проект молодёжи» номинациын Ижкарысь «ПРОsecret» антикафе вормиз. Отын быдэ вуымтэослы психологъёсын, дышетӥсьёсын но визьнодасъёсын вераськыны умой луонлыкъёс кылдытэмын. Ар но ӝыны ӵоже отчы 1 сюрс 500 пала быдэ вуымтэос вуылӥзы. «Лучшая команда молодежной политики среди муниципальных образований» номинациын Глазкарысь егитъёсын ужанъя центрез пусйизы. Кемалась ӧвӧл отын центрлэсь выльдэм юртсэ усьтӥзы. Озьы ик «Гвардия» элькун спартакиадаын вормисьёсты пусйизы. Элькун эм колледжлэн «Торпеда» командаез Руслан Шаймарданов нимо нимысьтыз кузьымез басьтӥз. Школаос пӧлын Воткаысь кадет корпуслэн «Морские львы» командаез нырысетӥ луиз, шоръёзо ӧнер дышетсконниос пӧлын – Сарапулысь социально-педагогической технологиосъя но сервисъя колледжлэн «Отважные» командаез, вылӥ дышетсконниос пӧлын – Глазкарысь В. Г. Короленко инженерно-педагогической университетлэн «Сириус» командаез. Тегъёс: егитъёс Егитъёслэнарзы форум Удмуртия  